AARHUS: Flere og flere århusianske børn bliver kørt af deres forældre til skole fremfor at gå eller tage cyklen.

Det viser en stor undersøgelse blandt 64 skoler i Aarhus. Tre fjerdele af skolerne oplever, at færre børn selv finder vej til skole, og i stedet bliver transporteret af deres forældre.

Undersøgelsen er lavet af Transportlaboratoriet for Aarhus Kommune. Faldet i antallet af elever, der selv kører eller går til skole, er registreret fra 2015 til 2017.

- Vi skal selvfølgelig tage denne udvikling seriøst og alvorligt og forsøge at vende kurven hurtigst muligt. Det arbejder vi hårdt på, blandt andet gennem et grundigt samarbejde med byens skoler, hvor vi sammen fin-der ud af, hvordan skolevejene for børnene bliver mere sikker, siger Kristian Würtz (S), rådmand for Teknik og Miljø, i en pressemeddelelse.

Han mener, at byrådet er på rette vej i forsøget på at vende udviklingen, selv om flere og flere børnefamiler efterhånden har anskaffet sig bil nummer to.

Blandt andet har byrådet brugt 17,5 millioner kroner til at anlægge vejbump, fodgængerfelter, nye hastighedszoner i Brabrand og på Christiansbjerg samt en kommende hastighedsplan for hele kommunen og andre tiltag, der skal gøre vejene omkring skolerne mere sikre at færdes på for skolebørn.

Kristian Würtz forventning er, at denne investering kan være med til at motivere flere til at tage cyklen eller gå i skole. Projekterne, der skal øge andelen af skolebørn, der transporterer sig aktivt, omfatter blandt andet 138 tiltag.

- Vi kan kun opfordre til, at man som forældre tager et medansvar, når det drejer sig om børnenes transport i skole. Hvis flere transporterer sig selv, vil det ikke alene give store sundheds- og trivselsmæssige fordele for børnene, det vil også forbedre sikkerheden ved skolerne, hvis færre biler kører til og fra - især i morgentimerne, siger Kristian Würtz.